Fico, Robert, poslanec NR SR (2021-09-28):
Ďakujem pekne, pán podpredseda. Pán minister Sulík, je mi zvláštne, keď vy hovoríte o tom, že ste nevedeli, že čo máte, aké máte práva. Boli ste predsedom Národnej rady Slovenskej republiky a ste tu trávili veľmi veľa času, ale v tomto nie je podstata veci. Moje vystúpenie na úvod ako navrhovateľa trvalo 20 minút, lebo som vedel, že rovnaký čas bude mať aj minister na odpoveď. Ja som nestrácal čas zaoberaním tým, ako sprivatizovali a čo všetko ukradli pri privatizácii Slovenských elektrární, SPP. Išiel som rovno k veci. Povedal som, v čom je problém a čo od vás chceme. Prečo ste, pán minister, a teraz tu vyplakávate všetci, prečo ste nezačali vo svojom vystúpení podľa stanovených pravidiel podľa rokovacieho poriadku (potlesk) hovoriť o veciach, o ktorých máte hovoriť? (Doznenie potlesku.) A prosím, pri všetkej úcte, pán poslanec Podmanický, vieš, že si ťa veľmi vážim, ale chcem, chcem povedať, že čo to je, jakože čo my máme oceňovať, že tu je minister? Minister zodpovedá, preboha, Národnej rade Slovenskej republiky! To oni z toho urobili taký cirkus, že koľkokrát sa predkladajú návrhy zákonov, sú tu ani neni prítomní ministri vlády a snáď ešte budeme teraz písomne ďakovať pánovi ministrovi Sulíkovi za to, že sa uráčil sem prísť. Však je to jeho zodpovednosť a má tu sedieť od začiatku až dokonca bez ohľadu na to, či bude mať možnosť vystupovať, alebo nebude, lebo on je podriadený Národnej rade Slovenskej republiky. Už sa konečne tomu naučme. A teraz k niekoľkým vyjadreniam, ktoré tu boli, pretože ja tiež chcem vecne pristúpiť k danej problematike. Minister Sulík, pochopiteľne, nehovoril o riešeniach, lebo ich nemá. To je celý problém. Keby ich mal, tak ich vysúka za tri minúty na nás a povie, toto, toto, toto a toto ideme urobiť a všetko ostatné potom si mohol nechať na záver svojho vystúpenia, v ktorom nadával na SMER – sociálnu demokraciu. Veď to mal povedať rovno, vláda je pripravená urobiť tieto kroky. My vieme len to, že vláda bude rokovať o novelizácii zákona o energetike, ktorý zavádza totálnu dereguláciu, teda pokiaľ ide o tvorbu cien pre domácnosti, malé a stredné podniky, tak bude to plne v rukách voľného trhu. A vieme ešte, že tu je tzv. ten už spomínaný G komponent, ktorý hovorí o tom, že v prípade výrobcov pôjde cena tohto alebo výška tohto G komponentu o 2/3 dole. A dodám ešte niekoľko údajov, pretože nerád som, keď sa tu nehovorí pravda. Pokiaľ ide o podporu, pokiaľ ide o podporu výroby elektrickej energie z uhlia, táto podpora bola zavedená v roku 2004, 2004 za vlády Mikuláša Dzurindu. Pokiaľ ide o túto podporu, my sme vždy trvali a hovorili, že je treba vytvárať podmienky pre život na hornej Nitre. Tak teda by bolo možno dobré teraz si povedať a kľudne sa môžme na tom dohodnúť, pán minister, že tu budete 15 minút hovoriť o tom, čo ste pre tú hornú Nitru pripravili. Tak pre tú hornú Nitru ste nepripravili nič! A kľudne budeme súhlasiť, tu sa postavte, nech sa páči, môžte ísť, môžte ísť hneď teraz a poďte povedať slovenskej verejnosti, čo ste pripravili pre hornú Nitru. Nič. Nechali ste tisíce ľudí, ktorí sú zamestnaní v baniach, ich rodinných príslušníkov na holičkách. V roku 2023 sa zastaví dotovanie výroby elektrickej energie z uhlia a tí ľudia môžu ísť akurát tak po žobraní, lebo nič tam nie je pripravené. Chcem pripomenúť aj to, pán minister, že boli vecné technické dôvody, prečo bolo treba predlžovať, a vy dobre viete o energetickom uhle v Bystričanoch, ale to vám asi nič nehovorí, pretože ste sa touto témou nikdy nezaoberali. Takže nech sa páči, poďte nám povedať, pán minister, čo len chcete. (Reakcia ministra.) Á, vidím, že je urazený, pán minister odchádza, ešte sa aj urazí na Národnú radu, to sme ešte nezažili (potlesk), to je naozaj neuveriteľné toto. To je neuveriteľné. Takže ja len chcem dokončiť myšlienku, nech tu po mne nevykrikuje pána minister, poprosím, pán podpredseda. Ja mám teraz slovo. Klamali ste, pán minister, keď ste tvrdili o tom, že pokiaľ išlo o výrobu elektrickej energie z obnoviteľných zdrojov, že to bol náš výmysel. Dobre viete (reakcia z pléna), že bol inštalovaný výkon 120 MWh. (Reakcie z pléna.) No odchádza, lebo nemá čo povedať, lebo nemá čo povedať, lebo nemá čo povedať. (Reakcia ministra.) Nech sa páči, poďte sem a hovorte.